*Pranešimas žiniasklaidai*

*2025 m. birželio 6 d.*

**„Enefit“ 2024-aisiais: nepaisant patirtų nuostolių, stabili antra rinkos žaidėjo pozicija**

**Žaliųjų energijos sprendimų bendrovė „Enefit“, audituotais duomenimis, 2024-aisiais metais, eliminavus nerealizuotų ateities sandorių įtaką, patyrė 2,3 mln. eurų nuostolį. Bendrovės vadovas Valdemaras Fiodorovičius sako, kad rezultatą lėmė keli veiksniai, tarp kurių – investicijos į infrastruktūrą ir išmokos klientams.**

„Fiksuotas grynasis nuostolis – iš dalies ir mūsų, kaip bendrovės, augimo proceso dalis. Praėjusiais metais didelį dėmesį skyrėme viešo krovimo stotelių tinklo plėtrai, kuris, tikimės, jau netrukus generuos vis didesnę grąžą. Visgi, reikia pripažinti, kad reikšmingos įtakos rezultatui turėjo ir rezervacijos mokesčio grąžinimas buitiniams vartotojams bei išmokos gaminantiems vartotojams už sukauptą, bet nepanaudotą elektros energiją“, – sako V. Fiodorovič.

Anot V. Fiodorovič, tai susiję ir su „Nord Pool“ biržos kainų stabilizavimusi. 2022-2023 metai dėl geopolitinių priežasčių tiek visam sektoriui, tiek galutiniam elektros energijos vartotojui, kėlė iššūkių. Praėjusiais metais situacija pamažu stabilizavosi. 2022 m. vidutinė elektros kaina „Nord Pool“ biržoje siekė 230,24 Eur/MWh, 2023 m. – 94,44 Eur/MWh, o 2024 m. – 87,34 Eur/MWh. Tikimasi, kad panaši situacija išliks ir šiais, 2025-aisiais.

Neatėmus išvestinių finansinių priemonių, bendrovė pernai gavo 5,6 mln. eurų pelno.

„Teikdami finansinę ataskaitą visuomet pabrėžiame, jog vertinti ją reikėtų tik eliminavus nerealizuotų ateities sandorių įtaką. Kadangi kainoms biržoje krentant, krenta ir ilgalaikių ateities sandorių vertė arba kitaip – mūsų sudarytų ilgalaikių fiksuotos kainos sutarčių vertė.

Mūsų rinkoje – tai gali turėti labai reikšmingos įtakos. Pavyzdžiui, nors 2024 m. matome pelną, 2023 m. buvo skaičiuotas 254 mln. eurų grynasis nuostolis“, – aiškina „Enefit“ vadovas.

Nepaisant patirto nuostolio, 2024-aisiais bendrovė sparčiai augino užimamą rinkos dalį pagal į rinką tiekiamą elektros energijos kiekį. Verslo klientų segmente dalis paaugo 3,2 proc. ir metų pabaigoje sudarė beveik trečdalį visos rinkos. Tuo tarpu bendra užimamos tiekimo rinkos dalis augo 2,3 proc. V. Fiodorovičius sako, kad tai – nuoseklaus darbo rezultatas, turint aiškią viziją tapti energijos sprendimų partneriu, o ne tik elektros energijos tiekėju.

Šiais metais bendrovė ir toliau koncentruojasi į naujų galimybių ir kompleksinių energijos sprendimų paiešką tiek verslo, tiek buitiniams klientams. „Metų pradžioje įvykęs atsijungimas nuo BRELL ir sinchronizacija su Vakarų Europa atvėrė naujas galimybes ieškoti inovatyvių sprendimų „Enefit“ klientams. Toliau plėsime paslaugų spektrą, susijusį su viešojo krovimo infrastruktūra, kad elektromobilis Lietuvos gyventojams taptų pirmuoju pasirinkimu, lanksčiu elektros energijos tiekimu. Nuolat ieškome įvairiausių būdų, kuriais savo klientams suteiktumėme geriausią patirtį ir pilnavertiškus, kompleksinius sprendimus“, – sako „Enefit“ vadovas.

„Enefit“ pajamos 2024 m. siekė 285,4 mln. eurų ir buvo 11 proc. mažesnės nei pernai (315,9 mln.) eurų.

**Apie „Enefit“:**

*„Enefit“ – žaliųjų energijos sprendimų bendrovė, siūlanti platų spektrą paslaugų ir priemonių – nuo žaliosios elektros energijos tiekimo iki sumanaus energijos kaupiklių valdymo – padedančių efektyviai ir išmaniai atliepti individualius elektros energijos poreikius. Bendrovės siekis – klientams sukurti žaliąją ekosistemą, kurioje skirtingi žalieji sprendimai galėtų veikti sinergijos principu.*

*Lietuvoje bendrovė veiklą pradėjo 2007 m. ir šiuo metu užima antrą vietą rinkoje pagal klientams tiekiamą elektros energijos kiekį. Bendrovė priklauso didžiausiai Baltijos šalių elektros gamybos ir prekybos įmonių grupei „Eesti Energia“. Grupės įmonės veikia Estijoje, Latvijoje, Lietuvoje, Lenkijoje bei Suomijoje. Baltijos šalyse ir Lenkijoje vystomas viešasis „Enefit“ elektromobilių įkrovimo tinklas šiuo metu užimą antrą vietą pagal klientams prieinamų įkrovimo stotelių skaičių.*

***Daugiau informacijos****:  
Tadas Vaitelė  
Komunikacijos specialistas  
+370 621 09 790*[*tadas.vaitele@enefit.lt*](mailto:tadas.vaitele@enefit.lt)